kardosdrur/scandi-wiki huggingface dataset:
Jydske Tidende

Jydske Tidende var et dansk regionalt dagblad, der blev udgivet i Syd- og Sønderjylland fra 1929 til 1991.

Avisen blev etableret af Det Berlingske Officin og havde fra starten politisk tilknytning til Det Konservative Folkeparti. Jydske Tidende blev hurtigt den dominerende avis i udgivelsesområdet, ikke mindst i Sønderjylland, hvor den efterhånden blev eneste avis. Mod vest var der dog én konkurrent: Vestkysten med base i Esbjerg. Oprindeligt lå Jydske Tidendes hovedredaktion i Kolding, men i 1980'erne var avisens position i byen blevet svagere, og redaktionen flyttede derfor til Aabenraa i 1987. Ti år tidligere var det politiske tilhørsforhold droppet, og avisen kaldte sig uafhængigt borgerlig.

Efter at have været konkurrenter i mange år fusionerede Jydske Tidende og Vestkysten i januar 1991 og dannede JydskeVestkysten.

Ekstern henvisning 
 Digitaliserede udgaver af Jydske Tidende - Haderslev i Mediestream
 Digitaliserede udgaver af Jydske Tidende - Haderslev, Aabenraa, Sønderborg i Mediestream
 Digitaliserede udgaver af Jydske Tidende - Aabenraa i Mediestream
 Læs om Jydske Tidende i opslagsværket "De Danske Aviser"

Etableret i 1929
Aviser fra Jylland
Virksomheder i Aabenraa
Virksomheder i Kolding
Elektroniske- og trykte medier fra Syd- og Sønderjylland
DLG

Dansk Landbrugs Grovvareselskab A.M.B.A. (forkortet DLG)er et dansk landbrugsselskab ejet af danske landmænd. Koncernens primære forretningsområder er: Grovvarer, Vitaminer & Mineraler og Service & Energi. Selskabets aktiviteter dækker fx salg af såsæd og korn, dyrefoder, vitaminer og mineraler til foder samt salg af brændstof m.m.

Danmark, Tyskland og Sverige er de markeder, som DLG primært opererer på, men DLG-koncernen har stor eksport og eksporterer maltbyg, foder- og brødkorn og rapsfrø- og olie til Europa, Mellemøsten, Afrika og Sydamerika. Den samlede eksport af afgrøder ligger årligt på omkring 5 mia. kr. Derudover driver DLG butikskæden Land & Fritid, der forhandler produkter til hus og have.

DLG-koncernen har 40 datterselskaber fordelt over 18 lande. I 2021 nåede koncernen en omsætning på over 59 mia. kr. Koncernen har ca. 6.600 medarbejdere, heraf 2.000 medarbejdere ansat i Danmark.

Dansk Landbrugs Grovvareselskab A.m.b.a. (oftest forkortet til DLG) og blev dannet i 1969 gennem en fusion af Jysk Andels Foderstofforretning (JAF, stiftet 1898), Øernes Andelsselskab for Indkøb af Foderstoffer (ØA, stiftet 1901) og Dansk Andels-Gødningsforretning (DAG, stiftet 1901). I 1994 overtog DLG desuden Superfos Grovvarer og i 1999 Fyens Andels-Foderstofforretning (FAF), i 2002 dele af KFK, i 2003 Bornholms Andels Foderstofforretning (BAF) og i 2010 dele af Aarhus Egnens Andel. I 2007 fik DLG to nye selskaber, Kongskilde Industries (frasælges delvis 2016) og det tyske grovvareselskab HaGe. I 2013 blev det tyske Team AG også et datterselskab.

DLG frasolgte i 2017 sin andel af landbrugsorganisationernes hovedsæde på Axelborg i København og flyttede sit hovedsæde og andre aktiviteter til Fredericia i 2020. Koncernchef er Kristian Hundebøll.

Referencer

Eksterne henvisninger 

 DLGs hjemmeside

 
Etableret i 1969
Landbrugsraadet

Landbrugsraadet var en dansk interesseorganisation, der varetog dansk landbrugs interesser. Rådet fungerede som en paraplyorganisation, der både omfattede repræsentanter for landmændene og fødevarebranchen – i alt 49 medlemmer. Det havde hovedsæde på Axelborg i København og blev ledet af en bestyrelse, hvis formand benævntes præsident.

Historie 
Organisationen blev etableret i 1919 af landboforeningerne, Andelsudvalget og Det Kongelige Danske Landhusholdningsselskab. Dets stifter og første præsident var Thomas Madsen-Mygdal. I 1932 gik husmandsforeningerne ind i Landbrugsraadet, men udtrådte allerede i 1939 og kom først med igen i 1976. Efter en periode hvor rådet stod svagt, blev rådet mere magtfuldt i løbet af 1930'erne, hvor det blev inddraget i administrationen af støtteordningerne til husdyrbrug. Oprørsbevægelsen Landbrugernes Sammenslutning, der havde tætte forbindelser til DNSAP blev udelukket fra at få indflydelse både i 1930'erne og under besættelsen. 

I slutningen af 1950'erne forsøgte de store andelsorganisationer i tæt samarbejde med landboforeningerne på øerne at etablere en ny organisation, Landbrugets Afsætningsråd, da man ikke fandt at Landbrugsraadet evnede at fremme hverken den hjemlige eller udenlandske afsætning tilstrækkeligt. Folketingsmedlemmet Anders Andersen blev Landbrugsraadets præsident i 1960. Under hans ledelse fik landboforeningerne øget indflydelse, og dermed forstemmede utilfredsheden. 

Under de kritiske økonomiske forhold i 1970'erne nød Landbrugsraadet godt af, at præsident Arne Pilegaard Larsen havde et tæt samarbejde med politikeren Per Hækkerup. Larsens efterfølger blev H.O.A. Kjeldsen. Det var under hans periode som præsident, at landbruget for alvor mærkede at industrialiseringen var kommet til Danmark. I 1995 blev Peter Gæmelke valgt som Landbrugsraadets sidste præsident.

I sommeren 2009 fusionerede Landbrugsraadet med en række andre landbrugsorganisationer, hvorved Landbrug & Fødevarer blev dannet.

Præsidenter 
 1919-1919 Thomas Madsen-Mygdal
 1920-1933 P.P. Pinstrup
 1933-1950 Henrik Hauch
 1950-1959 Hans Pinstrup
 1960-1973 Anders Andersen
 1974-1979 Arne Pilegaard Larsen
 1980-1994 H.O.A. Kjeldsen
 1995-2009 Peter Gæmelke

Eksterne henvisninger 
 Landbrug og Fødevarers hjemmeside

Etableret i 1919
Ngo'er
Ophørt i 2009
Rådet
Kornaftryk

Bestemmelse af kornaftryk i lerkar har været en fremgangsmåde for arkæologer til at bestemme hvilke afgrøder, ældre agerbrugskulturer dyrkede. Fremgangsmåden blev "opfundet" af en jysk lærer, Frode Kristensen fra Tørring i 1894. Han lagde mærke til de små hulheder, som kornkerner efterlod i lertøjet, når dette blev brændt, og påviste, at det var muligt at bestemme hvilke kornsorter, der havde efterladt aftrykkene.

Fremgangsmåden blev anvendt af arkæologen Georg Sarauw ved en systematisk undersøgelse af alle datidens lerkarskår og har siden været anvendt af andre. Takket være disse undersøgelser vides, at enkorn, emmer, dværghvede og seksradet, nøgen byg hørte til de ældst dyrkede sorte kornsorter i Danmark.

Litteratur 

 Aksel E. Christensen: Vikingetidens Danmark paa oldhistorisk baggrund (2 udgave, København 1977, , s. 64f)

Se også 

 arkæologi

Arkæologi
Peter Gæmelke

Peter Gæmelke (født 7. januar 1955) er en dansk landmand, der fra 1995 til 2009 var præsident for Landbrugsraadet.

Gæmelke blev landbrugsuddannet i 1977 og senere merkonom i regnskab i 1989. Han arbejdede 1977-1983 som driftsleder indenfor planteavl på Lammehave under Dalum Landbrugsskole, men blev i 1983 ejer af gården Røjgård i Gesten ved Vejen, som han i dag fortsat driver sammen med tre nabogårde.

Hans organisatoriske karriere begyndte som bestyrelsesformand for Korinth Landbrugsskole 1986-1990. Efter at have været medlem af bestyrelsen for Brørup Landboforening, blev han formand i 1990. I 1991 blev han 2. viceformand for De Danske Landboforeninger (i dag Dansk Landbrug), samme år formand for Landbrugets Veterinærudvalg, begge dele til 1995. Også i 1991 blev han medlem af Landbrugsraadet, som han blev præsident for i 1995. Fra 1995 til 2002 var han formand for Landboforeningerne, og fra 2002 formand for Dansk Landbrug. Gæmelke var medlem af bestyrelsen for Danske Slagterier 1991-1995 og for Hedeselskabet fra 1995-2003. Af andre bestyrelsesposter kan nævnes bestyrelsesmedlem i Agromek fra 1991, Agroinvest 1995, DLR Kredit A/S fra 1995, JydskeVestkysten 1995-2007, Landbrugets Finansieringsfond fra 1995, KIRKBI A/S fra 2001, Lego 2007, Københavns Universitet fra 2007, Løvenholm Fonden fra 2007 og Sydbank fra 2007 til 2010.
Formand for Danske Spil siden 1. januar 2011.

Gæmelke har desuden været medlem af den europæiske landbrugsorganisation COPA's præsidium fra 1995, vicepræsident for samme 2000-2003 og præsident 2003-2005. Han har også siddet i Globaliseringsrådet siden 2005, og er desuden medlem af den lokale Rotary-klub i Vejen. 

Peter Gæmelke er Ridder af Dannebrog af 1. grad.

Han er gift med Tove Lykke Gæmelke. Parret har 2 børn.

Eksterne henvisninger 
 Landbrugsraadets biografi af Peter Gæmelke

Erhvervsfolk fra Danmark
Landmænd fra Danmark
Riddere af 1. grad af Dannebrog
Personer i Kraks Blå Bog
Arne Pilegaard Larsen

Arne Pilegaard Larsen (16. september 1912 på Ilagergård, Lundby ved Skælskør – 11. marts 1979 i Næstved) var en dansk landmand, der bl.a. var præsident for Landbrugsraadet.

Larsen havde sine rødder i højskolebevægelsen og blev allerede som 28-årig selvstændig landmand ved Faxe. Han var sognefoged 1945-1973, og blev i 1963 formand for De Samvirkende Sjællandske Landboforeninger. I 1974 blev han præsident for Landbrugsraadet. Han besad posten til 1979. Under hans tid som præsident fik rådet optaget husmandsforeningerne. Larsen plejede et tæt samarbejde med socialdemokraten Per Hækkerup, ligesom han formidlede samarbejde med udenlandske landbrugsledere.

Han blev Ridder af Dannebrog 1966 og Ridder af 1. grad 1972.

Eksterne henvisninger 
 

Landmænd fra Danmark
Foreningsformænd fra Danmark
Personer i Kraks Blå Bog (afdøde)
Riddere af 1. grad af Dannebrog
Personer i Dansk Biografisk Leksikon
Danskere i 1900-tallet
Stanford Encyclopedia of Philosophy

Stanford Encyclopedia of Philosophy (SEP) er en filosofisk online-encyklopædi, som drives af Stanford University. Opslagsværket grundlagdes af Edward N. Zalta i 1995 med finansiering fra National Endowment for the Humanities og National Science Foundation i USA. 

Hvert opslagsord er skrevet af en ekspert på området. Blandt disse findes professorer fra over 65 akademiske institutioner rundtom i verden. Skribenterne giver Stanford University tilladelse til at publicere artiklerne men beholder ophavsretten til teksten. Opslagsværket benytter sig af peer review.

Eksterne henvisninger
Stanford Encyclopedia of Philosophys hjemmeside

Se også
Internet Encyclopedia of Philosophy
Routledge Encyclopedia of Philosophy
The Cambridge Dictionary of Philosophy

Onlineencyklopædier
Filosofi
Stanford University
Tilfældighedsgenerator

En tilfældighedsgenerator er en algoritme eller fysisk enhed, som er designet til at generere en sekvens af tal, som kan anvendes som en tilfældig eller tilsyneladende tilfældig sekvens. Der har været metoder til at generere tilfældige resultater i tusindvis af år i form af terningkast eller møntkast, blandede spillekort og lignende. En normal test for tilfældigheden i sådanne sekvenser er at forsøge at sikre sig at sekvensen ikke har noget mønster.

En algoritme vil, givet det samme udgangspunkt, altid give den samme pseudotilfældige sekvens af tal. Ægte tilfældighed til brug på en computer kan laves med specielle kredsløb baseret på en fysisk tilfældig proces som termisk støj eller radioaktivt henfald.

De mange anvendelsesmuligheder for tilfældighed har ført til mange forskellige metoder til at generere tilfældige data. Disse metoder varierer i hvor uforudsigelige eller statistisk tilfældige de er og hvor hurtigt de kan generere tallene.

Anvendt videnskab
Datalogi
Tilfældighed
Rødovre Skøjte Arena

Rødovre Skøjte Arena (som følge af et navnesponsorat også kendt som Rødovre Centrum Arena), er en skøjtehal i Rødovre, Storkøbenhavn. Hallen, der blev indviet den 6. februar 1995, er hjemmebane for både Rødovre Mighty Bulls og moderklubben RSIK og bruges dermed både til kunstskøjteløb og ishockey. Siden oktober 2018 har et navnesponsorat af indkøbscenteret Rødovre Centrum, beliggende ca 1 km øst for arenaen, ændret arenaens navn til Rødovre Centrum Arena. 

Hallen erstattede den gamle Rødovre Skøjtehal med kælenavnet Kostalden, der lå i den nordøstlige del af Rødovre ved Rødovrevej. Rødovre Skøjte Arena ligger på Rødovre Parkvej og er bygget sammen med Rødovrehallen via en indgangsfoyer. Fra denne foyer er der både adgang til tilskuerpladserne og til kælderen, hvor omklædningsrummene ligger. Desuden findes der en række døre ind mod Rødovrehallen.

Rødovre Skøjte Arena blev bygget efter norsk forbillede, idet man kiggede på de skøjtehaller, der blev bygget til de olympiske vinterlege i Lillehammer. Det afspejles blandt andet i tagkonstruktionen, der hælder ud mod Rødovre Parkvej, således at siddeafsnittet på den modsatte side er højere og kan rumme flere tilskuere. Hallen har plads til 3.600 tilskuere, heriblandt 2.012 siddende, hvilket gør den til en af de større ishaller i landet. Begge langsider har siddepladser, mens de to endetribuner er indrettet som ståpladser.

Bag den høje siddetribune findes en VIP-lounge med adgang til hallen. Loungen blev udvidet i 2006, således at den nu strækker sig over hele langsiden.

På parkeringspladsen bag udebane-ståtribunen, ud mod tennisbanerne blev en kombineret tennis- og ishockeytræningshal opført i perioden 2008-10. Hallen forventedes oprindeligt at stå klar omkring sæsonstarten 2009-10, men et uheld satte projektet tilbage: under monteringen af et spær skete der en menneskelig fejl, således at det store stålspær faldt ned, og hele hallen væltede. Ingen personer kom alvorligt til skade.

Kilder 
 Rødovre Mighty Bulls - Rødovre Skøjte Arena fylder 20 år 

Ishaller i Danmark
Skøjte Arena
Skøjtehaller i Danmark
Margit Brandt

Margit Brandt, født Bjørløw (27. januar 1945 i Hellerup – 24. oktober 2011) var en dansk tøjdesigner.
Brandt tog Margrethe-Skolens lederuddannelse 1961-1964 og blev uddannet designer fra Københavns Tilskærerakademi i 1964 samt hos Louis Feraud og Pierre Balmain i Paris. 

I 1966 oprettede hun sit eget designfirma i København sammen med Erik Brandt, som hun var blevet gift med samme år. Virksomheden etablerede afdelinger i Schweiz, Japan og Hong Kong. Brandt stod for designet af dametøj, pels, boligtekstil, smykker, tapet m.v. for mange fabrikker i både Skandinavien og Tyskland. Ægteparret slog for alvor igennem i modebranchen i 1970'erne og begyndelsen af 1980'erne. I 1981 etablerede de sig i New York City med Brandt's America Inc. Siden har parret desuden beskæftiget sig med galleri- og krodrift med bl.a. Brandts Pakhus, Skovshoved Hotel, Hotel Store Kro (fra 1986) og Tulstruplund. 

Danmarks OL-uniformer i 1988 og 1992 var designet af Brandt. I 1994 udstillede Margit Brandt på Kvindemuseet i Århus, og i 1998 designede hun Flyvevåbnets gallauniform. En række af Brandts kollektioner fra 1960'erne blev relanceret i 2005. 

I 2007 blev hun Ridder af Dannebrog.
 
Margit og Erik Brandt har døtrene Emilie (f. 1971) og Julie (f. 1973). 

Margit Brandt led af lungesygdommen KOL, som hun døde af.
Hun blev begravet fra Hellerup Kirke den 31. oktober 2011.

Tv-serie 
En dokumentarserie i fire afsnit blev oprindeligt sendt på DR i 2018. Den beskrev, hvordan Margit Brandt gjorde op med tidens konservative modetendenser sammen med sin mand, Erik Brandt. Serien gennemgår hendes karriere fra barndommen i Hellerup, som student på Margrethe-Skolen, over de unge år med succes, parrets flugt til New York efter anklager om salg af narko, den svære hjemkomst til Danmark, frem til hendes død i 2011.

Serien er af produceret af Impact TV efter Margit Brandts død. Hendes nærmeste familie medvirker, hvor de fortæller om hovedpersonen og de svære relationer til hendes børn.

Serien modtog i maj 2019 prisen som Årets modeformidler ved  2019.

Referencer

Eksterne henvisninger 
 

Designere fra Danmark
Personer fra Hellerup
Riddere af Dannebrog
Personer i Kraks Blå Bog (afdøde)
Ihsahn

Vegard Sverre Tveitan, bedre kendt under navnet Ihsahn, er en norsk sanger, sangskriver og multiinstrumentalist. Han er bedst kendt for sit arbejde med black metal-bandet Emperor. Han har også spillet i Thou Shalt Suffer samt i Peccatum og Hardingrock med sin kone Ihriel (Heidi Solberg Tveitan), og udgiver nu musik under sit eget navn. På hans tidligste udgivelser gik han under navnet Ygg. Ihsahn bruger instrumenter fra Ibanez og Line 6.

Diskografi 
 2006: The Adversary
 2008: angL
 2010: After
 2012: Eremita
 2013: Das Seelenbrechen
 2016: Arktis
 2018: Àmr
 2020: Telemark (EP)
 2020: Pharos (EP)

Med Thou Shalt Suffer 
 1991: Into the Woods of Belial (demo)
 1991: Open the Mysteries of Your Creation (demo)
 1997: Into the Woods of Belial (opsamlingsalbum)
 2000: Somnium

Med Emperor 
 1992: Wrath of the Tyrant (demo)
 1993: Emperor (ep)
 1993: Emperor / Hordanes Land (split med Enslaved)
 1994: In the Nightside Eclipse
 1994: As the Shadows Rise (ep)
 1996: Reverence (ep)
 1997: Anthems to the Welkin at Dusk
 1998: Emperor / Wrath of the Tyrant (opsamlingsalbum)
 1999: Thorns vs. Emperor (split med Thorns)
 1999: IX Equilibrium
 2000: Emperial Live Ceremony (livealbum)
 2000: True Kings of Norway (med Ancient, Arcturus, Dimmu Borgir og Immortal)
 2001: Emperial Vinyl Presentation (bokssæt)
 2001: Prometheus: The Discipline of Fire & Demise
 2003: Scattered Ashes: A Decade of Emperial Wrath (opsamlingsalbum)
 2009: Live Inferno (livealbum)

Med Peccatum 
 1999: Strangling from Within
 2000: Oh, My Regrets (ep)
 2001: Amor Fati
 2004: Lost in Reverie
 2005: The Moribund People (ep)

Med Hardingrock 
 2007: Grimen

Gæsteoptrædender og som sessionsmusiker 
 1993: Ildjarn – Ildjarn (vokal)
 1995: Ildjarn – Det Frysende Nordariket (vokal på spor fra Ildjarn-demoen)
 1995: Wongraven – Fjelltronen (synthesizer)
 1995: Zyklon-B – Blood Must Be Shed (synthesizer og guitar)
 1998: Ulver – Themes from William Blake's The Marriage of Heaven and Hell (vokal på "A Song of Liberty")
 2002: Arcturus – The Sham Mirrors (vokal på "Radical Cut")
 2002: Star of Ash – Iter.Viator (flere roller deriblandt guitar og bas)
 2011: Devin Townsend Project – Deconstruction (støttevokal på spor 3)
2013: Leprous - Coal (støttevokal på "Contaminate Me")

Referencer

Eksterne henvisninger 
 Officiel hjemmeside
 
 Emperors officielle hjemmeside
 Peccatums officielle hjemmeside
 Mnemosyne Productions
 Artikel om The Adversary 
 Ihsahn på Ibanez' hjemmeside 
 Emperor-interview med Ihsahn til The Lodge
 Thou Shalt Suffer-Interview med Ihsahn til The Lodge

Bassister fra Norge
Guitarister fra Norge
Keyboardspillere fra Norge
Sangere fra Norge
Black metal-musikere
Telemark
Multiinstrumentalister
Gallhammer

Gallhammer er et japansk ekstremmetal-band som musikalsk trækker på black metal, doom metal og crust punk. Det blev dannet i Tokyo i 2003. Alle bandets medlemmer er kvinder, hvilket er meget usædvanligt indenfor musikgenren.

Indflydelser 
I et interview med Contraband Candy nævnte Vivian Slaughter Hellhammer, Celtic Frost, Amebix og Burzum som Gallhammers primære musikalske inspirationskilder. Slaughter er også stor fan af Judas Priest, og kan også lide Corrupted. Blandt andre inspirationer er Joy Division, Antisect, Carcass, Cathedral, Morbid Angel og Scorn. Risa Reaper er fan af old school techno, Kraftwerk, Krautrock og Laibach. Gruppen er også inspireret af Japanoise og har samarbejdet med Incapacitants.

Medlemmer 
 Vivian Slaughter – Vokal, bas
 Mika Penetrator – Guitar, vokal
 Risa Reaper – Trommer, vokal

Diskografi

Studiealbum 
 2004: Gloomy Lights
 2007: Ill Innocence

Demoer 
 2003: Untitled
 2003: Gallhammer
 2004: Endless Nauseous Days

Videoer 
 2007: The Dawn of...
 2008: Ruin of a Church

Fodnoter

Eksterne henvisninger 

 
 Gallhammer's Blog 

Doom metal-grupper
Black metal-grupper
Crust punk-grupper
Musikgrupper fra 2003
Storsjöbygden

Storsjöbygden er i Sverige betegnelsen på et kulturområde i det centrale Jämtland, beliggende omkring søen Storsjön.  Størstedelen af landskapets befolkning har altid boet i området, da jorden er frugtbar og meget velegnet til jordbrug.  Dele af Storsjöbygden er under svensk kulturmiljøbeskyttelse.

Byer

Øer 
Til Storsjöbygden regnes alle øer i Storsjön, hvoraf de største er Andersön, Frösön, Norderön og 
Verkön.

Ekstern henvisning 
 Södra Storsjöbygdens turistkontor 

Jämtland
Storsjöodjuret

Storsjöodjuret (Storsjöuhyret) er et folkloristisk eller muligvis kryptozoologisk 
fænomen i søen Storsjön i det centrale Jämtland i Sverige.

Uhyret nævnes første gang på skrift i 1635 i sagnet om troldene Jata og Kata. Siden 1800-tallet har der været talrige beretninger om at have observeret fænomenet, først og fremmest om sommeren og særligt under hundedagene, primært i de sydlige og østlige dele af søen. I sagnet associeres uhyret med Frösöstenen, der i lighed med mange andre runesten viser dele af gribedyr.

I 1894 blev der dannet et selskab, som skulle fange uhyret. Den daværende konge, Oscar II, bidrog med penge til selskabet. Købstaden Östersund brugte penge på en specialkonstureret fangstsaks, der i dag kan ses på Jämtlands Läns Museum.

Länsstyrelsen i Jämtlands län forbød i 1986 at "dræbe, såre, fange levende dyr af arten Storsjöodjuret" samt at "fjerne eller beskadige Storsjöodjurets æg, rogn eller bosted". 

I 2000 blev der anlagt udsigtspladser rundt om søen, der hvor der var største chance for at se uhyret.  En privatperson ansøgte i 2002 om dispensation fra forbuddet mod at samle uhyrets æg, men Miljødomstolen erklærede at Länsstyrelsens fredningsbeslutning var i strid med regeringsformgrundlovens krav om saglighed, i og med at en "videnskabeligt ikke-verificeret dyreart" var blevet fredet.  Justitieombudsmand meddelte i 2005, at den var enig i Miljødomstolens vurdering og at fredningen ikke kunne bringes i anvendelse.  Länsstyrelsen valgte i begyndelsen af 2006 at revurdere og derefter ophæve beslutningen fra 1986.

Fire webkameraer og et varmesøgende kamera blev i juni 2008 placeret på holmen Nysvehälla i Storsjön, i et forsøg på at opfange uhyret.  Projektet finansieres af erhvervsforeningen i Svenstavik, samt af Bergs kommune og EU-midler som Länsstyrelsen råder over.  I august 2008 blev uhyret fanget på film, ifølge filmholdet.  Videoklippet blev vist i medierne og lagt på YouTube.

Referencer 

Kryptider
Jämtland
SkoleKom

SkoleKom var en kombination af mail og virtuelle rum drevet af UNI-C. SkoleKom blev anvendt af bl.a. lærere og elever. 

SkoleKom blev lukket 31. december 2019. 

Internetportaler fra Danmark
Undervisningsmaterialer
Jérusalem

Jérusalem (I Lombardi) er en opera af Giuseppe Verdi, komponeret i 1847. 

Operaer af Giuseppe Verdi
Operaer på italiensk
Naughty Dog

Naughty Dog er et amerikansk firma der laver computerspil og startet af Andy Gavin og Jason Rubin i 1984, dengang hed de Jam Software, hvorefter de i 1989 skiftede navn til Naughty Dog. Hovedkontoret ligger i Santa Monica i Californien. Firmaet blev købt af Sony i 2001.
Firmaet startede ved at Gavin og Rubin producerede en række af mere eller mindre succesfulde spil, som 'Rings of Power' til Sega Mega Drive og 'Way of the Warrior' til 3DO.

Selvom spillene havde et lavt budget og ikke havde en enorm succes, var de alligevel nok til at Universal Interactive Studios blev interesseret i dem. De underskrev en kontrakt om at lave tre spil for dem. Produceren bag Sonic the Hedgehog 2, Mark Cerny, overbeviste Naughty Dog om at de burde lave et mascot-baseret platformspil, der fuldt skulle udnytte Playstations 3D-grafik.

Dette ledte til udgivelsen af Crash Bandicoot til Playstation den 31. august 1996. Naughty Dog lavede i alt 3 Crash Bandicoot-spil inden de blev købt af Sony.

Efter at have lavet det fjerde Crash Bandicoot-spil, Crash Team Racing, begyndte firmaet at arbejde på Jak and Daxter til Playstation 2.

I 2004 udmeldte Naughty Dogs studio president og co-founder, Jason Rubin, at han ville forlade firmaet.

I 2007 udgav Naughty Dog spillet Uncharted: Drakes Fortune og i 2009 udgav de Uncharted 2: Among Thieves. I 2011 udkom Uncharted 3: Drake's Deception. I 2014's udgave af Sony E3 annoncerede Naughty Dog det sidste og 4. Uncharted; Uncharted 4: A Thief's End. Det udkom i 2016

Den 14. Juni 2013 udgave Naughty Dog det andermeldteroste spil 'The Last Of Us'. Året efter, Den 14. Februar 2014 udgav Naughty Dog The Last Of Us: Left Behind, som er en ekstra del til spillet 'The Last Of Us'.

Efter flere forsinkelser udkom "The Last Of Us Part II" den 19. juni 2020. Spillet blev anmelderrost af kritikerne for gameplay, historien, skuespillerpræstationer og dialog. Den blev dog modtaget med blandede meninger blandt brugerne, specielt grundet historien, som mange mente ikke levede op til hvad de havde forventet af spillet.

Eksterne henvisninger 
 

Computerspilsvirksomheder fra USA
Etableret i 1984